To δεκαώροφο ξενοδοχείο επί της οδού Φαλήρου που εμποδίζει τη θέα στην Ακρόπολη. Η απόφαση της Ολομέλειας του ΣτΕ που δημοσιεύτηκε τον περασμένο Νοέμβριο και ακυρώνει την άδεια του τεράστιου ξενοδοχείου, με την υπογραφή της Κ. Σακελλαροπούλου, Προέδρου της Δημοκρατίας πλέον. Στη σελίδα 3 της απόφασης αναφέρεται το όνομα του κ. Γεραπετρίτη ως ενός εκ των τριών πληρεξουσίων δικηγόρων της εταιρείας

ΕΦ.ΣΥΝ.

ΚΑΙ κραυγαλέα σύγκρουση συμφερόντων ΚΑΙ καταστρατήγηση απόφασης του ΣτΕ: κρατική ενίσχυση 3,4 εκατ. στο ξενοδοχείο που η άδειά του έχει ακυρωθεί με απόφαση του ανώτατου ακυρωτικού δικαστηρίου, στο οποίο την ιδιοκτήτρια εταιρεία εκπροσωπούσε ως δικηγόρος ο υπουργός Επικρατείας! • Στη Βουλή η υπόθεση με ερώτηση ΣΥΡΙΖΑ.

Tέσσερις υπουργοί της κυβέρνησης εμφανίζονται βαρύτατα εκτεθειμένοι -καθένας για διαφορετικό λόγο, αλλά από κοινού για ένα κραυγαλέο περιβαλλοντικό, πολιτισμικό, οικονομικό και θεσμικό σκάνδαλο στη σκιά της Ακρόπολης και της πανδημίας- στην υπόθεση ανέγερσης εννιαώροφου ξενοδοχείου στην περιοχή Μακρυγιάννη, εντός του αρχαιολογικού χώρου της πόλης των Αθηνών:

ο υπουργός Ανάπτυξης Αδ. Γεωργιάδης, διότι, παρά την πρόσφατη απόφαση του Συμβουλίου της Επικρατείας που ακυρώνει την οικοδομική άδεια του ξενοδοχείου, το εντάσσει στον αναπτυξιακό νόμο και το χρηματοδοτεί με 3,4 εκατ. ευρώ

ο υπουργός Περιβάλλοντος Κ. Χατζηδάκης, διότι δεν έχει μέχρι σήμερα θεσπίσει ειδικούς όρους δόμησης για την περιοχή, όπως έχει υποδείξει το ανώτατο ακυρωτικό δικαστήριο

η υπουργός Πολιτισμού Λ. Μενδώνη ως κατ’ εξοχήν αρμόδια για δραστηριότητες εντός του αρχαιολογικού χώρου και για την τήρηση της κατά το άρθρο 24 του Συντάγματος προστασίας του πολιτιστικού περιβάλλοντος

και ο υπουργός Επικρατείας Γ. Γεραπετρίτης που έχει εκπροσωπήσει ως δικηγόρος την εταιρεία VASACO, ιδιοκτήτρια του παρανόμως ανεγειρόμενου και επιδοτούμενου ξενοδοχείου, στη δίκη στο ΣτΕ που ακύρωσε την άδεια του ξενοδοχείου με απόφαση τον περασμένο Νοέμβριο.

Ερώτηση ΣΥΡΙΖΑ

Το θέμα -τουλάχιστον ως προς τους δύο πιο άμεσα εκτεθειμένους υπουργούς, τους υπουργούς Ανάπτυξης και Επικρατείας- φέρνει στη Βουλή ο ΣΥΡΙΖΑ, με ερώτηση που αναμένεται να κατατεθεί σήμερα (13/4) με πρωτοβουλία των βουλευτών Χριστόφορου Βερναρδάκη, Νίκου Παππά και Γιώργου Τσίπρα.

Στην ερώτηση, στην οποία υπογραμμίζεται με έμφαση το μείζον θέμα της σύγκρουσης συμφερόντων που προκύπτει για τον υπουργό Επικρατείας, ερωτάται ο υπουργός Ανάπτυξης με ποιο σκεπτικό εγκρίθηκε η κρατική ενίσχυση του ξενοδοχείου με 3,4 εκατ. ευρώ (με τη μορφή φοροαπαλλαγής), παρά την απόφαση του ΣτΕ που έχει ακυρώσει την άδειά του, και αν σκοπεύει να ανακαλέσει την απόφαση. Ζητούνται επίσης όλα τα έγγραφα για την υπαγωγή του ξενοδοχείου στον αναπτυξιακό νόμο.

Ως προς την εμπλοκή του κ. Γεραπετρίτη, οι βουλευτές ρωτούν αν «τηρούνται εκ μέρους του Υπουργού Επικρατείας τα διαλαμβανόμενα στο Κεφάλαιο Α΄ του Μέρους Δ΄ του νόμου περί Επιτελικού Κράτους (ν. 4622/2019) σχετικά με τις διαδικαστικές υποχρεώσεις για την αποφυγή σύγκρουσης συμφερόντων κατά την άσκηση των καθηκόντων του ενώπιον της Επιτροπής Δεοντολογίας».

Υπενθυμίζεται ότι, έπειτα από αντιδράσεις επιτροπής κατοίκων της περιοχής Μακρυγιάννη και της Ελληνικής Εταιρείας Περιβάλλοντος και Πολιτισμού που προσέφυγαν στο ΣτΕ κατά της ανέγερσης δύο πολυώροφων ξενοδοχείων στην περιοχή της Ακρόπολης, η ολομέλεια του ανώτατου ακυρωτικού δικαστηρίου, υπό την προεδρία της Αικατερίνης Σακελλαροπούλου, νυν Προέδρου της Δημοκρατίας (πράγμα που ενισχύει την πολιτική σημασία της υπόθεσης), ακύρωσε με δυο όμοιες αποφάσεις του (2102/2019 και 2013/2019) τις οικοδομικές άδειες των τεράστιων ξενοδοχείων. Ανάμεσά τους και αυτή της εταιρείας VASACO ΑΕΚΕ για ξενοδοχείο 9 ορόφων, 299 κλινών και πέντε αστέρων, στη συμβολή των οδών Μισαραλιώτου και Τσάμη Καρατάσου.

Στη σελίδα 3 της απόφασης 2013/2019 του ΣτΕ διαβάζουμε ότι την εταιρεία «VASACO – ΑΝΩΝΥΜΟ ΕΤΑΙΡΕΙΑ ΚΑΤΑΣΚΕΥΩΝ ΚΑΙ ΕΚΜΕΤΑΛΛΕΥΣΕΩΝ» εκπροσωπεί, μαζί με δύο άλλους δικηγόρους, ο κ. Γ. Γεραπετρίτης. Φυσικά, ο νυν υπουργός Επικρατείας θα ισχυριστεί ότι ανέλαβε την υπόθεση πριν γίνει υπουργός, αφού η εκδίκασή της στην Ολομέλεια του ΣτΕ έγινε τον περασμένο Μάιο. Ωστόσο, στον νόμο για το επιτελικό κράτος (ν. 4622/2019) που ο ίδιος εισηγήθηκε και υπερασπίστηκε με πάθος στη Βουλή, προβλέπεται ότι τα μέλη της κυβέρνησης (όπως και κάθε άλλος αξιωματούχος του «επιτελικού κράτους», μέχρι και τους εντεταλμένους συμβούλους ΝΠΔΔ και ΝΠΙΔ του Δημοσίου) οφείλουν να δηλώνουν και «κάθε μεταγενεστέρως ανακύπτουσα σύγκρουση συμφερόντων… ευθύς ως λάβουν γνώση αυτής».

Η έκπληξη της ΕΛΛΕΤ

Την κραυγαλέα εξέλιξη ένταξης του επίμαχου ξενοδοχείου στον αναπτυξιακό νόμο κατήγγειλε στις 8/4 η Ελληνική Εταιρεία Περιβάλλοντος και Πολιτισμού (ΕΛΛΕΤ), που είχε σηκώσει το βάρος της προσφυγής στο ΣτΕ. «Εν μέσω της πανδημίας του κορωνοϊού, όταν όλοι οι δημόσιοι και ιδιωτικοί φορείς λειτουργούν με προσωπικό ασφαλείας, ανακαλύπτουμε εμβρόντητοι ότι το Υπουργείο Ανάπτυξης εντάσσει, απ’ ό,τι φαίνεται αναιτιολόγητα, στον αναπτυξιακό νόμο την υπερμεγέθη ξενοδοχειακή μονάδα της εταιρείας VASACO ΑΕ, επί των οδών Μισαραλιώτου 7-11 και Τσάμη Καρατάσου 4, για οικονομική στήριξη από το κράτος.

»Η αδειοδότηση της συγκεκριμένης μονάδας, μετά την αίτηση ακυρώσεώς μας στο ΣτΕ με αίτημα τον χαρακτηρισμό ως αντισυνταγματικών των όρων δόμησης και χρήσεων γης στου Μακρυγιάννη-Κουκάκι, κατέπεσε τον Νοέμβριο του 2019 στην ολομέλεια του ΣτΕ, με Πρόεδρο τη σημερινή Πρόεδρο της Δημοκρατίας κ. Αικ. Σακελλαροπούλου», αναφέρει στην ανακοίνωσή της η ΕΛΛΕΤ.

«Ο κορωνοϊός θα κάνει τον καταστρεπτικό του κύκλο και θα περάσει. Αποφάσεις που αποδεικνύουν ότι δεν είμαστε ικανοί να προστατεύσουμε ούτε την Ακρόπολη, θα στοιχειώνουν τη χώρα μας για καιρό...», καταλήγει χαρακτηριστικά η ανακοίνωση. Σημειώνεται ότι η ΕΛΛΕΤ έχει υποβάλει στο υπουργείο Ανάπτυξης αίτηση θεραπείας της σχετικής υπουργικής απόφασης, όπως δημοσιεύτηκε στο ΦΕΚ 923/Β΄/18-03- 2020 (μία μέρα μετά τις κυβερνητικές αποφάσεις για το «λοκ ντάουν»), ενώ έχει στείλει επιστολή και στον πρωθυπουργό.

Ηχηρή σιωπή Γεραπετρίτη

Αυτή δεν είναι η μοναδική καταγγελλόμενη σύγκρουση συμφερόντων για την οποία ο κ. Γεραπετρίτης, αν και κορυφαίος νομικός, έχει επιλέξει ηχηρή σιωπή. Στην υπόθεση του καζίνου στο Ελληνικό, πολιτικοί και επιχειρηματικοί κύκλοι επισήμαναν τη διπλή σχέση που συνδέει τον υπουργό Επικρατείας με την εταιρεία που έχει κερδίσει τον διαγωνισμό: Αφενός ο πεθερός του, κ. Μιχάλης Γουρζής, είναι ένας εκ των εκτελεστικών αντιπροέδρων του Ομίλου ΤΕΡΝΑ, που εκτός από κατασκευαστική δραστηριότητα, για την οποία συνέργησε με τη Mohegan για το καζίνο, έχει εκτεταμένη δραστηριότητα στις Ανανεώσιμες Πηγές Ενέργειας. Αφετέρου, η σύζυγος του κ. Γεραπετρίτη, κ. Αλεξάνδρα Γουρζή, προϊσταμένη της νομικής υπηρεσίας της Ρυθμιστικής Αρχής Ενέργειας, αξιολογεί αιτήσεις αδειοδότησης ενεργειακών έργων που μεταξύ άλλων υποβάλλει και η εταιρεία στην οποία αντιπρόεδρος είναι ο πατέρας της.